
Κύριε Υφυπουργέ, 
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Πρόσφατα, γίναμε αποδέκτες διαμαρτυρίας της Περιφερειακής Ομοσπονδίας Ατόμων με Αναπηρία Δυτικής Ελλάδας και Νοτίων Ιονίων Νήσων (Π.ΟΜ.Α.μεΑ. Δ.Ε. & Ν.Ι.Ν.) σχετικά με τα ζητήματα προσβασιμότητας που εντοπίζονται στον χώρο του Ρωμαϊκού Ωδείου Πατρών, ενός εμβληματικού πολιτιστικού χώρου της πόλης, στον οποίο πραγματοποιήθηκαν εργασίες αποκατάστασης και αναβάθμισης.
Όπως επισημαίνεται και στην υπ’ αριθ. πρωτ. 296/13.10.2024 επιστολή της Π.ΟΜ.Α.μεΑ. Δ.Ε. & Ν.Ι.Ν. η οποία επισυνάπτεται, με την υπ’ αριθ. πρωτ. 338/15-12-2025 επιστολή της, είχε επισημανθεί η ακαταλληλότητα του υφιστάμενου αναβατορίου για χρήστες ηλεκτροκίνητων αναπηρικών αμαξιδίων, καθώς και η απουσία οδηγού όδευσης τυφλών από την είσοδο του προαύλιου χώρου έως την είσοδο του Ωδείου.
Η σοβαρότητα των προβλημάτων επιβεβαιώθηκε από περιστατικό κατά τη διάρκεια εκδήλωσης, όπου άτομο με κινητική αναπηρία αναγκάστηκε να μεταφερθεί στα χέρια από τρίτους, καθώς το αναβατόριο δεν μπορούσε να εξυπηρετήσει το ηλεκτρικό αμαξίδιό του. Παράλληλα, δεν υπήρχαν κατάλληλες θέσεις εντός του κύριου χώρου των θεατών, με αποτέλεσμα τον αποκλεισμό του από την ισότιμη συμμετοχή του στην εκδήλωση μαζί με το υπόλοιπο κοινό και τους συνοδούς του. 
Κύριε Υφυπουργέ,
Στη βάση των επιταγών του Συντάγματος αλλά και της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, τα άτομα με αναπηρία πρέπει να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους και να τυγχάνουν το σεβασμό της εγγενούς αξιοπρέπειάς τους. Οι συνθήκες διαβίωσής τους πρέπει να προστατεύουν και να προάγουν την εξασφάλιση του δικαιώματος αυτού, χωρίς διακρίσεις βάσει της αναπηρίας. Η προστασία της σωματικής, ψυχικής και κοινωνικής υγείας αποτελεί αναφαίρετο δικαίωμα των ατόμων με αναπηρία και πρέπει να απολαμβάνεται σε ίση βάση με τους άλλους. 
Επιπλέον, σύμφωνα με:
•	την παρ. 6 του άρθρου 21 του Συντάγματος της χώρας, σύμφωνα με την οποία «τα άτομα με αναπηρίες έχουν δικαίωμα να απολαμβάνουν μέτρων που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική της χώρας»,
•	το άρθρο 28 «Ανεκτό βιοτικό επίπεδο και Κοινωνική Προστασία» της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας κύρωσε μαζί με το Προαιρετικό της Πρωτόκολλο με το Ν. 4074/2012 αναφέρεται ότι: «Τα Συμβαλλόμενα Κράτη αναγνωρίζουν το δικαίωμα των ατόμων με αναπηρίες για ένα βιοτικό επίπεδο ανεκτό, για τα ίδια και τις οικογένειές τους(…) και  λαμβάνουν τα κατάλληλα μέτρα για να προστατεύουν και να προάγουν την εξασφάλιση του δικαιώματος αυτού, χωρίς διακρίσεις βάσει της αναπηρίας.»,
•	το άρθρο 9 «Προσβασιμότητα» της προαναφερθείσας Διεθνούς Σύμβασης: «τα Συμβαλλόμενα Κράτη λαμβάνουν κατάλληλα μέτρα προκειμένου να διασφαλίζουν στα άτομα με αναπηρίες την πρόσβαση, σε ίση βάση με τους άλλους, στο φυσικό περιβάλλον…τα μέτρα αυτά, που θα συμπεριλαμβάνουν τον προσδιορισμό και την εξάλειψη των εμποδίων και κωλυμάτων  προσβασιμότητας.», 
•	το ΚΕΦ. Β’ του Ν. 4488/2017 που περιλαμβάνει τις «Κατευθυντήριες Διατάξεις Υλοποίησης της Σύμβασης των Ηνωμένων Εθνών για τα Δικαιώματα των Ατόμων με Αναπηρίες», και συγκεκριμένα την παρ. 1 του άρθρου 61 «Γενικές Υποχρεώσεις» ορίζεται ότι: «Κάθε φυσικό πρόσωπο ή νομικό πρόσωπο δημοσίου ή ιδιωτικού δικαίου υποχρεούται να διασφαλίζει την ισότιμη άσκηση των δικαιωμάτων των ΑμεΑ στο πεδίο των αρμοδιοτήτων ή δραστηριοτήτων του, λαμβάνοντας κάθε πρόσφορο μέτρο και απέχοντας από οποιαδήποτε ενέργεια ή πρακτική που ενδέχεται να θίγει την άσκηση των δικαιωμάτων των ΑμεΑ. Ιδίως υποχρεούται: α) να αφαιρεί υφιστάμενα εμπόδια κάθε είδους, β) να τηρεί τις αρχές καθολικού σχεδιασμού σε κάθε τομέα της αρμοδιότητάς του ή της δραστηριοποίησής του, προκειμένου να διασφαλίζει για τα ΑμεΑ την προσβασιμότητα των υποδομών, των υπηρεσιών ή των αγαθών που προσφέρει, γ) να παρέχει, όπου απαιτείται σε συγκεκριμένη περίπτωση, εύλογες προσαρμογές υπό τη μορφή εξατομικευμένων και κατάλληλων τροποποιήσεων, ρυθμίσεων και ενδεδειγμένων μέτρων, χωρίς την επιβολή δυσανάλογου ή αδικαιολόγητου βάρους, δ) να απέχει από πρακτικές, κριτήρια, συνήθειες και συμπεριφορές που συνεπάγονται διακρίσεις σε βάρος των ΑμεΑ, ε) να προάγει με θετικά μέτρα την ισότιμη συμμετοχή και άσκηση των δικαιωμάτων των ΑμεΑ στον τομέα αρμοδιότητας ή δραστηριότητάς του».
•	το εγχειρίδιο, «ΣΧΕΔΙΑΖΟΝΤΑΣ ΓΙΑ ΟΛΟΥΣ», το οποίο συντάχθηκε από το Υπουργείο Περιβάλλοντος, Χωροταξίας  & Δημόσιων Έργων και αποτελεί βασικό εργαλείο στην δημιουργία έργων, αναφέρει ότι: «ΠΡΟΣΒΑΣΙΜΟΤΗΤΑ εννοούμε την δυνατότητα που παρέχεται σε όλους τους χρήστες του χώρου ακόμη και στα εμποδιζόμενα άτομα για αυτόνομη και ασφαλή είσοδο και έξοδο από αυτόν, καθώς και χρήση όλων των προσφερόμενων σε αυτόν εξυπηρετήσεων.»,          
Απευθυνόμαστε σε εσάς και ζητάμε την δρομολόγηση των εξής απαιτούμενων ενεργειών, προκειμένου να καταστεί ο χώρος του Ρωμαϊκού Ωδείου Πατρών προσβάσιμος σε άτομα με αναπηρία ή / και μειωμένη κινητικότητα:. 
- Δημιουργία προσβάσιμης διαδρομής κατάλληλης και για ηλεκτροκίνητα αναπηρικά αμαξίδια.
- Επανεξέταση της καταλληλότητας και διασφάλιση της ασφαλούς λειτουργίας του υφιστάμενου αναβατορίου.
- Διαμόρφωση κατάλληλων θέσεων αμαξιδίων στον κύριο χώρο των θεατών.
- Εγκατάσταση οδηγού όδευσης τυφλών.
-Καθιέρωση οργανωμένης διαδικασίας υποδοχής και εξυπηρέτησης ατόμων με αναπηρία κατά τις εκδηλώσεις.
Πιστεύουμε πως θα κατανοήσετε τη σοβαρότητα του εν λόγω θέματος, κι αναμένουμε την άμεση και θετική ανταπόκρισή σας στο ως άνω δίκαιο αίτημά μας και στην ενημέρωση της Συνομοσπονδίας για την εξέλιξη αυτού.
Εν αναμονή της άμεσης ανταπόκρισής σας, σας ευχαριστούμε θερμά.
Συνημμένα σας αποστέλλουμε την υπ’ αριθ. πρωτ. 296/13.10.2024 επιστολή της Π.ΟΜ.Α.μεΑ. Δ.Ε. & Ν.Ι.Ν. η οποία αναφέρεται πιο αναλυτικά στο εν λόγω ζήτημα.

Με εκτίμηση

Ο Πρόεδρος

Ι. Βαρδακαστάνης
Ο Γεν. Γραμματέας 


Β. Κούτσιανος


           Πίνακας Αποδεκτών:
Διευθύντρια της Εφορείας Αρχαιοτήτων Αχαΐας, κα Α. Κουμούση 	 
Πρόεδρο Περιφερειακής Επιτροπής Προσβασιμότητας, κα Α. Κοκόση
Ε.Ο.Κ.Α.
Π.ΟΜ.Α.μεΑ. Δ.Ε. & Ν.Ι.Ν. 
Περιφερειακή Ένωση Δυτικής Ελλάδος του Πανελληνίου Συνδέσμου Τυφλών
	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

